Source: http://www.bihon.ro/baschetbalistii-pe-locul-ix/news-20100425-10072558
Timestamp: 2018-04-26 06:01:45+00:00

Document:
Baschetbaliştii, pe locul IX - BIHON
25. aprilie 2010 08:10
CSM Oradea a învins SCM U Craiova în deplasare cu 83-68 şi a încheiat sezonul.
Baschetbaliştii orădeni au obţinut victoria în cel de-al patrulea meci cu SCM U Craiova din cadrul primului tur al turneului play-out. CSM Oradea a trecut astfel de echipa olteană cu scorul general de 3-1: 85-69, 85-66 la Oradea, 69-76 şi 83-68 la Craiova. În urma acestor rezultate, formaţia orădeană a încheiat campionatul pe locul IX, iar SCM U Craiova va întâlni în turul secund al play-out-ului echipa Dinamo.
Partida a doua de la Craiova dintre SCM U şi CSM a fost dominată da capo al fine de către elevii antrenorului Cristian Achim, care au deţinut iniţiativa cu multă autoritate. Gazdele şi-au dorit cu ardoare victoria şi au început meciul în forţă, fapt care i-a costat două accidentări, pierzându-şi cei mai buni jucători. Imediat după start, McCullough a intrat cu capul înainte, s-a izbit violent de Maric şi a suferit o comoţie cerebrală, fiind dus la spital. La nici două minute, Basset s-a împiedicat de un coechipier şi a făcut o entorsă la gleznă, fiind şi el transportat la spital. Din fericire, orădenii şi-au făcut jocul şi s-au distanţat treptat, făcând inutile eforturile şi avântul necontrolat al craiovenilor. La pauză, scorul era 29-41. În sferturile trei şi patru, băieţii noştri n-au mai forţat, preferând să-şi conserve avantajul, scor final 68-83.
„A fost o partidă foarte dificilă, craiovenii s-au agăţat de noi cu disperare, luptând pentru fiecare minge, până în ultimul moment. Noi am reuşit să ne impunem însă categoric, cu toate eforturile lor. Am condus la un moment dat şi cu douăzeci de puncte şi puteam să ne distanţăm şi mai mult, dar nu mai avea nicio importanţă. În sfertul patru, am preferat să ţinem scorul. Bine că s-a terminat, am încheiat pe locul nouă, o clasare mai bună faţă de obiectivul pe care l-am avut la debutul campionatului”, ne-a declarat managerul secţiei de baschet masculin a CSM Oradea, Şerban Sere.
Sala Sporturilor din Craiova. Spectatori: circa 500
SCM U Craiova – CSM Oradea 68-83 (15-19, 14-22, 18-21, 21-21)
SCM U Craiova: Harvey 11 (1×3), Lăpădat 10 (1×3), Gavrilă 4, Albu, Matic 16 (1×3), McCullough, Pacioga 2, Isleam 4, Basset, Dragovic 21 (1×3). Antrenor: Zeljko Zecevic
CSM Oradea: Martinovic 3 (1×3), Szijártó, Maric 10 (3×3), Ştefan 2, Pascu, Mandic 16 (1×3), Kiss, Lázár 4, Mitchell 27 (2×3), Gnjato 7, Paşca 14 (1×3), Hora. Antrenor: Cristian Achim
Arbitri: Laurenţiu Grigoraş – Mircea Şerban, Marius Epure
Taguri: baschet, csm oradea, SCM U Craiova, sezon

References: CSM 
 CSM 
 CSM 
 CSM 
 CSM 

CSM 
 csm